Vodacom blameer sagteware-foutVodacom het Vrydag gesê dat hy ŉ sagteware-fout reggestel het wat daartoe gelei het dat van sy intekenaars se persoonlike inligting aan derdepartye verskaf is. Richard Boorman, woordvoerder van Vodacom, het gesê die selfoonnetwerk het onlangs ‘n sagteware-opdatering gedoen ten einde veiligheid te verbeter op sekere inkoopdienste en fasiliteite sodat kliënte aankope kan doen en dit by hulle selfoonrekening kan voeg. “In die spesifieke geval het ons die selfoonnommer aan die toepassingswinkel of diensverskaffer voorsien sodat daar ŉ fooi gehef kon word vir die diens. ŉ Fout is geïdentifiseer in die spesifieke opdatering wat tot gevolg gehad het dat die selfoonnommer en selfoon se unieke identifiseringsnommer sporadies sigbaar was aan ander webtuistes,” het Boorman gesê. Volgens Boorman het Vodacom onmiddellik die opdatering omgeswaai nadat die probleem onder hulle aandag gekom het en werk hulle tans aan ŉ oplossing. “Ons neem die privaatheid van ons kliënte baie ernstig op en is besig om ŉ uitgebreide antwoord saam te stel ten einde te verseker dat so iets nooit weer gebeur nie,” het hy gesê. “Ek kan bevestig dat Vodacom nie kliënte se inligting aan derdepartye verkoop nie en nooit persoonlike inligting soos kliënte se name, rekeningbesonderhede of enige ander inligting bekend maak nie,” het Boorman gesê. Lees ook: Vodacom gee glo kliënte se inligting uit